O‘zbekiston Respublikasi Iqtisodiyot va sanoat vazirligi huzuridagi Urbanizatsiya agentligi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “Urbanizatsiya jarayonlarini tubdan takomillashtirish chora-tadbirlari to‘g‘risida” 2019-yil 10-yanvardagi PF-5623 Farmoniga muvofiq, shuningdek, O‘zbekiston Respublikasi Prezidentining “O‘zbekiston Respublikasi Iqtisodiyot va sanoat vazirligi faoliyatini tashkil etish to‘g‘risida” 2019-yil 10-yanvardagi PQ-4105-son qarorini ijro etish yuzasidan Vazirlar Mahkamasi qaror qiladi:
 1. O‘zbekiston Respublikasi Iqtisodiyot va sanoat vazirligi huzuridagi Urbanizatsiya agentligi (keyingi o‘rinlarda Agentlik deb ataladi) to‘g‘risidagi nizom ilovaga muvofiq tasdiqlansin.
 2. Agentlik Toshkent shahar, Islom Karimov ko‘chasi, 45a-uy manzilidagi binoga bepul foydalanish huquqi bilan joylashtirilsin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A.Qo‘chqorov va O‘zbekiston Respublikasi iqtisodiyot va sanoat vaziri B.A.Xo‘jayev zimmasiga yuklansin.
 1. O‘zbekiston Respublikasi Iqtisodiyot va sanoat vazirligi huzuridagi Urbanizatsiya agentligi (keyingi o‘rinlarda Agentlik deb ataladi) urbanizatsiya jarayonlarini davlat tomonidan tartibga solishni, shuningdek, yer uchastkalari muomalasi va ulardan foydalanish sohasida zamonaviy bozor mexanizmlari joriy etilishini ta’minlash sohasida vakolatli davlat organi hisoblanadi.
 2. Agentlik o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, O‘zbekiston Respublikasi Iqtisodiyot va sanoat vazirligining buyruqlariga, ushbu Nizomga, shuningdek, boshqa normativ-huquqiy hujjatlarga amal qiladi.
 3. Agentlik o‘z faoliyatini unga yuklangan vazifalarni bajarish bilan bog‘liq masalalar bo‘yicha boshqa davlat va xo‘jalik boshqaruvi organlari, mahalliy ijro etuvchi hokimiyat organlari, nodavlat notijorat tashkilotlar va boshqa tashkilotlar, xalqaro va xorijiy tashkilotlar bilan hamkorlikda amalga oshiradi.
 Agentlik o‘z faoliyatida O‘zbekiston Respublikasi Iqtisodiyot va sanoat vazirligiga va O‘zbekiston Respublikasi Vazirlar Mahkamasiga hisobot beradi.
 Agentlikning urbanizatsiyani rivojlantirish masalalari bo‘yicha o‘z vakolatlari doirasida qabul qilgan qarorlari davlat va xo‘jalik boshqaruvi organlari, mahalliy davlat hokimiyati organlari, shuningdek, yuridik va jismoniy shaxslar tomonidan bajarilishi majburiydir.
 4. Agentlik yuridik shaxs hisoblanadi, o‘zining mustaqil balansiga, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga, boshqa zarur muhrlar va shtamplarga, g‘aznachilik va bank hisob raqamlariga, shu jumladan, valyuta hisob raqamlariga egadir.
 5. Agentlikning rasmiy nomi:
 a) davlat tilida:
 to‘liq nomi — O‘zbekiston Respublikasi Iqtisodiyot va sanoat vazirligi huzuridagi Urbanizatsiya agentligi, qisqartirilgan nomi — Urbanizatsiya agentligi;
 b) rus tilida:
 to‘liq nomi — Agentstvo urbanizatsii pri Ministerstve ekonomiki i promishlennosti Respubliki Uzbekistan, qisqartirilgan nomi — Agentstvo urbanizatsii;
 v) ingliz tilida:
 to‘liq nomi — Urbanization Agency under the Ministry of Economy and Industry of the Republic of Uzbekistan, qisqartirilgan nomi — Urbanization Agency.
 6. Agentlik joylashgan joy (pochta manzili): Toshkent shahri, Islom Karimov ko‘chasi, 45a-uy. 
 7. Quyidagilar Agentlikning asosiy vazifalari hisoblanadi:
 urbanizatsiya jarayonlarini tartibga solish sohasida yagona davlat siyosatini amalga oshirish;
 sanoatlashtirish siyosatining sur’atlari, bosqichlari va natijalarini uzoq muddatli rejalashtirish, shahar va qishloqlardagi uzoq muddatli demografik tendensiyalarni tahlil qilish, jadal sanoatlashtirish sharoitida shaharlarning demografik sig‘imlari hamda ishchi kuchiga bo‘lgan ehtiyojlarini hisoblash;
 “o‘sish polyuslari”ni aniqlash, boshqaruv markazlari joylarini tanlash, ta’lim, mehnat bozorini shakllantirishni kelishish, ichki va tashqi migratsiya sohalaridagi siyosatni tartibga solish;
 qishloq aholisini yangi sanoat o‘qitish va qayta tayyorlashga qaratilgan qator institutsional va tashkiliy chora-tadbirlarni belgilashni nazarda tutuvchi, ishchi kuchining qishloqlardan shaharlarga harakatlanishini rag‘batlantirish bo‘yicha kompleks chora-tadbirlar dasturini ishlab chiqish;
 ilg‘or energiyani tejaydigan, ekologik toza texnologiyalar va materiallarni joriy etish asosida hamda ijtimoiy, muhandislik-kommunal va yo‘l-transport infratuzilmalarini qamrab olgan yo‘ldosh shaharlar bunyod etilishini hisobga olgan holda shahar aglomeratsiyalarini shakllantirishni boshqarish;
 jahon amaliyotini hisobga olgan holda shahar aholisini joylashtirish tizimini kompleks rivojlantirishni tartibga solish, kichik, o‘rta, katta va yirik shaharlarning samarali nisbatini shakllantirish.
 8. Agentlik o‘ziga yuklangan vazifalarni bajarish uchun quyidagi funksiyalarni amalga oshiradi:
 a) urbanizatsiya jarayonlarini tartibga solish sohasida yagona davlat siyosatini amalga oshirish sohasida:
 ijtimoiy va ishlab chiqarish infratuzilmalari bilan birgalikda yangi sanoat korxonalarini kompleks joylashtirish orqali aholi punktlarida urbanizatsiya jarayonlarini faollashtirish bo‘yicha takliflar ishlab chiqadi;
 muhandislik, transport va ijtimoiy infratuzilma bilan ta’minlangan, ipoteka krediti berish va tadbirkorlik subyektlarining moliyaviy resurslarini jalb qilish mexanizmlaridan foydalangan holda, shu jumladan, kam va o‘rta daromadli oilalar uchun arzonlashtirilgan turar joylarni qurishga yo‘naltirilgan investitsiyalarni qo‘llab-quvvatlash bo‘yicha maxsus chora-tadbirlarni nazarda tutuvchi mutlaqo yangi uy-joy siyosatini amalga oshirishda urbanizatsiya jarayonlarini muvofiqlashtirib boradi;
 manfaatdor vazirliklar va idoralar bilan birgalikda yer uchastkalarini xususiylashtirish va bozor narxini aniqlash sohasida umuman urbanizatsiya sohasida va yer munosabatlarini tartibga solish bo‘yicha davlat siyosatini takomillashtirish masalalari bo‘yicha takliflarni ishlab chiqadi;
 O‘zbekiston Respublikasida shaharlar, yirik qishloq aholi punktlari va shahar posyolkalarini istiqbolli rivojlantirishning asosiy yo‘nalishlarini ishlab chiqadi, shuningdek, tegishli konsepsiya doirasida dasturlar va loyihalar tayyorlanishi va amalga oshirilishini metodik qo‘llab-quvvatlashni ta’minlaydi;
 respublikada urbanizatsiya jarayonlarini tartibga solish maqsadida aholi punktlari urbanizatsiyasini rivojlantirishni baholash uchun milliy indikatorlar tizimini ishlab chiqadi va takomillashtiradi;
 urbanizatsiyani rivojlantirish masalalari bo‘yicha O‘zbekiston Respublikasi Vazirlar Mahkamasi, davlat organlari va xususiy sektor, xalqaro moliya institutlari, donor tashkilotlar va boshqa manfaatdor tomonlar o‘rtasidagi o‘zaro hamkorlikni muvofiqlashtiradi va tizimli qo‘llab-quvvatlaydi; 
 urbanizatsiya jarayonlarini tartibga solish sohasida xalqaro va davlatlararo hamkorlikni rivojlantiradi;
 muammolarni tizimli o‘rganish va islohotlar amalga oshirilishi yakunlari asosida ilg‘or xalqaro tajribani hisobga olgan holda urbanizatsiyani rivojlantirish bo‘yicha davlat konsepsiyalari va dasturlarni ishlab chiqadi va amalga oshiradi;
 b) sanoatlashtirish siyosatining sur’atlari, bosqichlari va natijalarini uzoq muddatli rejalashtirish, shahar va qishloqlardagi uzoq muddatli demografik tendensiyalarni tahlil qilish, jadal sanoatlashtirish sharoitida shaharlarning demografik sig‘imlari hamda ishchi kuchiga bo‘lgan ehtiyojlarini hisoblash sohasida:
 chuqur tahlil qilish asosida mavjud salohiyatni hisobga olgan holda korxonalarni joylashtirish hamda shaharlar, yirik qishloq aholi punktlari va shahar posyolkalarining samarali sanoat tuzilmasini shakllantirish bo‘yicha takliflarni ishlab chiqadi;
 shahar aholisi bo‘yicha hisobga olish va statistika hisobotini, shuningdek, xalqaro talablarga muvofiq urbanizatsiya darajasini hisoblab chiqish metodologiyasini takomillashtirishda ishtirok etadi;
 shaharlar, yirik qishloq aholi punktlari va shahar posyolkalarida turar joy, ijtimoiy va ishlab chiqarish infratuzilmasi obyektlarini va sanoat korxonalarini joylashtirishda hisobga olish maqsadida demografik sig‘im hisob-kitobini amalga oshiradi;
 shaharlar, yirik qishloq aholi punktlari va shahar posyolkalarida uy-joy, ijtimoiy, muhandislik infratuzilmalari va sanoat korxonalarini rekonstruksiya qilish va qurishning samaradorligi va maqsadga muvofiqligi to‘g‘risidagi takliflarni ishlab chiqadi; 
 v) “o‘sish polyuslari”ni aniqlash, boshqaruv markazlari joylarini tanlash, ta’lim, mehnat bozorini shakllantirishni kelishish, ichki va tashqi migratsiya sohalaridagi siyosatni tartibga solish sohasida:
 xalqaro tajribani hisobga olgan holda “o‘sish polyuslari”ni aniqlash metodikalarini ishlab chiqadi va tasdiqlaydi;
 davlat va jamoat tashkilotlari bilan birgalikda shaharlar, yirik qishloq aholi punktlari va shahar posyolkalarini rivojlantirish bo‘yicha boshqaruv funksiyalarini takomillashtirish bo‘yicha takliflarni ishlab chiqishda ishtirok etadi;
 urbanizatsiya jarayonlarini ustuvor rivojlantirish uchun mintaqalarni aniqlash va tanlash maqsadida vakolatli davlat organlari bilan birgalikda shaharlar va shahar posyolkalarini ularni demografik, mehnat, infratuzilma va ishlab chiqarish salohiyati jihatidan o‘rganish yuzasidan xatlovdan o‘tkazadi;
 mehnat bozori holatining doimiy monitoringini olib boradi va shaharlarda uni shakllantirish va rivojlantirish bo‘yicha takliflar kiritadi;
 ichki va tashqi migratsiyani tartibga solish chora-tadbirlarini ishlab chiqishda ishtirok etadi;
 g) qishloq aholisini yangi sanoat o‘qitish va qayta tayyorlashga qaratilgan qator institutsional va tashkiliy chora-tadbirlarni belgilashni nazarda tutuvchi, ishchi kuchining qishloqlardan shaharlarga harakatlanishini rag‘batlantirish bo‘yicha kompleks chora-tadbirlar dasturini ishlab chiqish sohasida:
 ish kuchlarining qishloqdan shaharga erkin harakatlanishi yo‘lidagi mavjud to‘siqlarni aniqlaydi va vakolatli davlat organlari bilan birgalikda ularni bartaraf etish bo‘yicha takliflarni ishlab chiqadi;
 davlat-xususiy sheriklik asosida va tegishli hududlarda joylashgan ta’lim muassasalari negizida (yangi sanoat mutaxassislarini ochish hisobga olingan holda) qishloq aholisini o‘qitish va qayta o‘qitish dasturini ishlab chiqadi;
 davlat va xo‘jalik boshqaruvi organlari, mahalliy ijro etuvchi hokimiyat organlari, tadbirkorlik subyektlari uchun urbanizatsiya sohasida mutaxassislarni qayta tayyorlash va malakasini oshirishni tashkil etadi;
 d) ilg‘or energiyani tejaydigan, ekologik toza texnologiyalar va materiallarni joriy etish asosida hamda ijtimoiy, muhandislik-kommunal va yo‘l-transport infratuzilmalarini qamrab olgan yo‘ldosh shaharlar bunyod etilishini hisobga olgan holda shahar aglomeratsiyalarini shakllantirishni boshqarish sohasida:
 shahar aglomeratsiyalarini shakllantirish imkoniyatlarini aniqlash maqsadida ilg‘or xorijiy tajribani hisobga olgan holda yirik shahar (yadro) va uning atrofidagi aholi punktlari o‘rtasidagi o‘zaro munosabatlarni o‘rganadi;
 shahar aglomeratsiyalarini shakllantirish uchun istiqbollarni o‘rganish maqsadida yirik shahar chekkasida joylashgan shaharlashgan manzilgohlarning ijtimoiy, muhandislik-kommunal va yo‘l-transport infratuzilmalari holatini baholaydi;
 tegishli davlat organlari bilan birgalikda yirik shaharlar chekkasida yo‘ldosh shaharlar tashkil etish bo‘yicha takliflarni ishlab chiqadi;
 shaharlarda ijtimoiy, muhandislik-kommunal va yo‘l-transport infratuzilmalarini tashkil etishda ilg‘or energiyani tejaydigan (energiya jihatidan samarali), ekologik toza texnologiyalar va materiallarni joriy etish bo‘yicha takliflarni ishlab chiqishda ishtirok etadi;
 energiya jihatidan samarali va ekologik texnologiyalar joriy etilishini nazarda tutuvchi aholi punktlarini “yashil shaharlar”ga aylantirish mexanizmini ishlab chiqadi va joriy etadi;
 O‘zbekiston Respublikasi Qurilish vazirligi va Yer resurslari, geodeziya, kartografiya va davlat kadastri davlat qo‘mitasi, mahalliy ijro etuvchi hokimiyat organlari bilan birgalikda tegishli hududlar va aholi punktlarining bosh rejalariga muvofiq 2030-yilgacha O‘zbekiston Respublikasida urbanizatsiyani rivojlantirish konsepsiyasini (keyingi o‘rinlarda Konsepsiya deb ataladi) amalga oshirish maqsadida qishloq xo‘jaligidan boshqa maqsadda foydalaniladigan yer uchastkalarini aniqlaydi;
 manfaatdor vazirliklar va idoralar bilan birgalikda Konsepsiya doirasida belgilangan yer uchastkalarini zarur muhandislik, transport va ijtimoiy infratuzilmalar bilan jihozlash ustidan nazorat qilinishini ta’minlaydi;
 e) jahon amaliyotini hisobga olgan holda shahar aholisini joylashtirish tizimini kompleks rivojlantirishni tartibga solish, kichik, o‘rta, katta va yirik shaharlarning samarali nisbatini shakllantirish sohasida:
 manfaatdor vazirliklar va idoralar bilan birgalikda shaharsozlikni rejalashtirish, O‘zbekiston Respublikasi, Qoraqalpog‘iston Respublikasi va viloyatlar hududlarini rejalashtirish, hududlar va tarmoqlarni rivojlantirish sxemalarini ishlab chiqishda qatnashadi;
 xalqaro amaliyotni hisobga olgan holda kichik, o‘rta, katta va yirik shaharlarning samarali nisbatlarini shakllantirish tendensiyalarini o‘rganadi;
 suburbanizatsiya yo‘li bilan yo‘ldosh shaharlarning rivojlanishi uchun qulay shart-sharoitlar yaratish bo‘yicha takliflarni ishlab chiqadi;
 o‘zining rasmiy veb-saytida va ommaviy axborot vositalarida urbanizatsiya masalalariga oid axborot va ma’lumotlar e’lon qilinishini ta’minlaydi;
 urbanizatsiya masalalariga oid xalqaro va milliy ilmiy anjumanlar, simpoziumlar, konferensiyalar, seminarlar va boshqa tadbirlarni tashkil etadi va ularda ishtirok etadi.
 9. Agentlik o‘ziga yuklangan vazifalar va funksiyalarni bajarish uchun quyidagi huquqlarga egadir:
 urbanizatsiyani tartibga solish masalalari bo‘yicha normativ-huquqiy hujjatlar loyihalarini ishlab chiqish va ishlab chiqishda qatnashish, shuningdek, ular haqida o‘z xulosalarini berish;
 o‘z vakolatiga kiradigan masalalar bo‘yicha ma’lumot va materiallarni davlat va xo‘jalik boshqaruvi organlaridan, respublika tashkilotlaridan belgilangan tartibda so‘rash va olish;
 tegishli Konsepsiyalar doirasida tashkil etiladigan yangi shaharlar va yo‘ldosh shaharlar loyihalarini moliyalashtirish maqsadida bosh rejalarni ishlab chiqish bo‘yicha o‘z takliflarini kiritish;
 urbanizatsiya jarayonlarini tartibga solish sohasida xalqaro loyihalar va dasturlarni ishlab chiqish va amalga oshirishni moliyalashtirish uchun grantlar va kreditlarni jalb etish masalalari bo‘yicha xalqaro moliya institutlari bilan o‘zaro hamkorlik qilish;
 urbanizatsiyani tartibga solish sohasida davlat organlari va boshqa tashkilotlarning, nodavlat notijorat tashkilotlar, yetakchi loyiha institutlari, ilmiy-ta’lim muassasalari, xalqaro va xorijiy tashkilotlarning yuqori malakali xodimlarini hamda mutaxassislarni jalb etish.
 Agentlik qonun hujjatlariga muvofiq boshqa huquqlarga ham ega bo‘lishi mumkin.
 10. Agentlik o‘ziga yuklangan vazifalar va funksiyalar samarali bajarilishi uchun javob beradi.
 11. Agentlikka O‘zbekiston Respublikasi Prezidenti tomonidan lavozimga tayinlanadigan va lavozimdan ozod qilinadigan direktor — O‘zbekiston Respublikasi iqtisodiyot va sanoat vazirining o‘rinbosari boshchilik qiladi.
 12. Agentlik direktorining birinchi o‘rinbosari va o‘rinbosari bo‘ladi.
 Agentlik direktorining o‘rinbosarlari direktorning taqdimnomasi bo‘yicha O‘zbekiston Respublikasi iqtisodiyot va sanoat vazirining buyrug‘i bilan lavozimga tayinlanadilar va lavozimidan ozod qilinadilar.
 13. Agentlikka yuklangan vazifalarga muvofiq Agentlik rahbarlari quyidagi funksional vazifalarni bajaradilar:
 a) Agentlik direktori:
 yakkaboshchilik asosida Agentlik faoliyatiga umumiy rahbarlik qiladi hamda Agentlikka yuklangan vazifalar va funksiyalar bajarilishi uchun shaxsan javob beradi;
 direktor o‘rinbosarlari va Agentlik boshqa mansabdor shaxslarining vakolatlarini hamda faoliyatning ayrim yo‘nalishlari va uchastkalariga rahbarlik qilish uchun shaxsiy javobgarligi darajasini belgilaydi;
 Agentlik yuritishi sohasiga kiradigan masalalar bo‘yicha O‘zbekiston Respublikasi Vazirlar Mahkamasiga kiritilgan takliflar va normativ-huquqiy hujjatlar loyihalarini ko‘rib chiqishda urbanizatsiyani rivojlantirish sohasida davlat siyosatiga qat’iy rioya qilinishini ta’minlaydi, hujjatlarning tayyorlangan loyihalariga viza qo‘yadi. Tegishli hujjatlar qabul qilingandan keyin ularning amalga oshirilishi ustidan tizimli nazorat tashkil etilishini ta’minlaydi;
 o‘z vakolatlari doirasida Agentlik xodimlari ijro etishi majburiy bo‘lgan buyruqlar chiqaradi va ko‘rsatmalar beradi;
 Agentlik xodimlarini belgilangan tartibda ishga qabul qiladi va ular bilan mehnat shartnomalarini bekor qiladi;
 Agentlik tarkibiy bo‘linmalari to‘g‘risidagi nizomni va uning xodimlarining lavozim yo‘riqnomalarini tasdiqlaydi;
 “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga muvofiq jismoniy va yuridik shaxslarning murojaatlarini ijro etish muddatlariga qat’iy rioya qilinishini ta’minlaydi;
 qonun hujjatlariga muvofiq boshqa vakolatlarni amalga oshiradi.
 b) direktorning o‘rinbosari:
 Agentlikka yuklangan vazifalarni amalga oshirishda Agentlikning tegishli bo‘linmalari bilan o‘zaro hamkorlik qiladi;
 rahbariyatning topshirig‘i bo‘yicha urbanizatsiyani rivojlantirishning ustuvor vazifalari va dasturlari bajarilishini muvofiqlashtiradi;
 Agentlikning topshirilgan va mutasaddilik qilinadigan bo‘linmalariga bevosita rahbarlik qiladi;
 Agentlikning, shuningdek, Jamg‘armaning boshliqlari va mutaxassislari lavozimlariga nomzodlarni belgilangan tartibda direktorning tasdiqlashi uchun kiritadi;
 Agentlikning mutasaddilik qilinadigan tarkibiy bo‘linmalari boshliqlari va mutaxassislarini qayta tayyorlash, malakasini oshirish, rag‘batlantirish va ularga nisbatan intizomiy jazo choralarini qo‘llash to‘g‘risida takliflar kiritadi;
 mutasaddilik qilinadigan bo‘linmalarda kadrlar zaxirasini shakllantirish ishlarini tizimli asosda tashkil etadi;
 v) Agentlik tarkibiy bo‘linmalari boshliqlari:
 tegishli tarkibiy bo‘linma to‘g‘risidagi tasdiqlangan nizom doirasida aniq yo‘nalishlar bo‘yicha vazifalar sifatli va o‘z vaqtida bajarilishini ta’minlaydi;
 funksional vazifalarni bajarishda Agentlikning boshqa tarkibiy bo‘linmalari va rahbariyati bilan o‘zaro hamkorlikni tashkil etadi;
 tarkibiy bo‘linmaning vazifalarini amalga oshirish doirasida ma’lumotlar bazalarini boshqarish tizimlari yaratilishini tashkil etadi va ularning ishini ta’minlaydi; 
 Agentlik oldiga qo‘yilgan vazifalar va funksiyalar amalga oshirilishining amaliy chora-tadbirlari va mexanizmlari bo‘yicha Agentlik rahbariyatiga aniq takliflar kiritadi.
 14. Direktor:
 ushbu Nizom va boshqa qonun hujjatlari bilan unga yuklangan vazifalar sifatli va o‘z vaqtida bajarilishi, shuningdek, Agentlik ishidagi kamchiliklarni bartaraf etish yuzasidan chora-tadbirlar ko‘rilishi;
 amalga oshiriladigan dasturlar, strategiyalar va konsepsiyalar natijalariga erishish;
 Agentlikda ijro intizomiga so‘zsiz rioya qilinishi uchun javob beradi.
 15. Direktorning o‘rinbosarlari:
 tegishli yo‘nalishlar bo‘yicha topshiriqlar bajarilishining natijadorligi va o‘z vaqtidaligi;
 mutasaddilik qilinadigan yo‘nalishlar bo‘yicha urbanizatsiyani rivojlantirish vazifalari va dasturlari samarali amalga oshirilishini ta’minlash yuzasidan ko‘rilayotgan chora-tadbirlarning samaradorligi va natijadorligi uchun javob beradilar.
 16. Agentlikning tarkibiy bo‘linmalari boshliqlari:
 qonun hujjatlari, Agentlik rahbariyatining topshiriqlari, shuningdek, tarkibiy bo‘linma va Agentlikka yuklangan vazifalar va funksiyalar o‘z vaqtida va sifatli bajarilishi ustidan ta’sirchan nazorat qilinishi;
 urbanizatsiyani rivojlantirish dasturlari belgilangan tartibda ishlab chiqilishi va tegishli yo‘nalishlar bo‘yicha ular amalga oshirilishi nazorat qilinishini ta’minlash uchun javob beradilar.
 17. Agentlik, davlat va xo‘jalik boshqaruvi boshqa organlari, mahalliy davlat hokimiyati organlari va boshqa tashkilotlar bilan o‘zaro hamkorlik qilishda:
 Agentlik vakolatlariga taalluqli masalalar bo‘yicha davlat va xo‘jalik boshqaruvi organlari, mahalliy davlat hokimiyati organlari faoliyatini muvofiqlashtiradi:
 Agentlik vakolatlariga tegishli masalalar bo‘yicha takliflar tayyorlanishida va belgilangan tartibda kiritilishida ishtirok etadi;
 urbanizatsiyani tartibga solish sohasida, shuningdek, Agentlik vakolatlariga taalluqli boshqa masalalar bo‘yicha yagona davlat siyosatini amalga oshirish doirasida davlat va xo‘jalik boshqaruvi organlari, mahalliy davlat hokimiyati organlari bilan, shu jumladan, axborot tizimlari va ma’lumotlar bazalarining integratsiyasi orqali hamkorlik qiladi.
 18. Agentlik faoliyatini moliyalashtirish O‘zbekiston Respublikasi Davlat budjeti mablag‘lari, Agentlikning budjetdan tashqari mablag‘lari, vaqtincha bo‘sh mablag‘larni tijorat banklarining depozitlariga joylashtirishdan olingan daromadlar, xalqaro moliya institutlari va xorijiy tashkilotlarning grantlari, shuningdek, qonun hujjatlarida taqiqlanmagan boshqa manbalar hisobiga amalga oshiriladi.
 19. Agentlik xodimlariga O‘zbekiston Respublikasi Iqtisodiyot va sanoat vazirligining markaziy apparati xodimlari uchun belgilangan mehnatga haq to‘lash, moddiy rag‘batlantirish va ijtimoiy himoya qilish shartlari tatbiq etiladi.
 Agentlik xodimlarining lavozim maoshlariga har oylik ustamalar va rag‘batlantiruvchi tusdagi qo‘shimcha haqlar O‘zbekiston Respublikasi Iqtisodiyot va sanoat vazirligi bilan kelishgan holda Agentlik direktori tomonidan tasdiqlanadigan nizomlarga muvofiq to‘lanadi.
 20. O‘zbekiston Respublikasi Davlat budjeti mablag‘lari va qonun hujjatlarida taqiqlanmagan boshqa manbalar Agentlik xodimlari mehnatiga haq to‘lash va ularni moddiy rag‘batlantirish manbalari hisoblanadi.
 21. Agentlikni qayta tashkil etish va tugatish qonun hujjatlarida belgilangan tartibda amalga oshiriladi.